Ekspert på hjerte- og karsykdommer mener det viktigste budskapet er at røyk er mye farligere enn snus.

I en ny studie ved NTNU har norske forskere testet 1500 friske menn for å se på helserisikoen ved å bruke snus.

Resultatene viser ifølge forskerne at snusing gir større helseskader enn tidligere antatt.

– Kan ikke konkludere

Menn som deltok fikk testet blodårefunksjonen, og ifølge forskerne kom snusere og røykere like dårlig ut, og spesielt snusere som ikke trener.

– Snusen har nok langt større skadelig effekt på blodårene enn det man har trodd. Dette så verre ut enn jeg trodde det var. Jeg trodde røykerne ville komme verst ut, sa Eli-Anne Skaug, lege og forsker ved NTNU i Trondheim til TV 2 søndag.

Funksjonen som er målt, endotelfunksjonen, kan si noe om risikoen for framtidig hjerte- og karsykdom, skriver forskerne.

Overlege på forebyggende enhet for hjerte- og karsykdom ved Oslo universitetssykehus (OUS), Serena Tonstad, mener det man ikke kan konkludere om fare for hjertesykdom ut fra studiens resultater.

– Forskerne har målt hvor mye blodåren utvider seg. Forskjellen som er funnet, både for røyk og snusing, er i utgangspunktet meget liten fra et normalt nivå. Og det nivået som er målt er ikke viktig for pasienten med tanke på risikoen det har for hjerte- og karsykdommer, sier Tonstad til TV 2.

Overlegen sier det i denne typen studier er vanskelig å utelukke andre faktorer som spiller inn på målingene - både blant røykere og snusere.

– Jeg er kritisk til denne studien og resultatet som blir presentert. Det er en studie hvor du ikke kan bli kvitt andre faktorer som kan utgjøre stor forskjell på gruppene av de som røyker og snuser, sier Tonstad.

Hun mener det er farlig at resultatene blir presentert slik at røyking og snus ser ut til å være like farlig.

– Det som skremmer meg er at folk kan vurdere å stoppe å snuse og begynne å røyke. Det er det verste resultatet vi kan få. Vi har et fjell av data som viser at det er mindre risiko ved snusing enn å røyking, og det finnes ingen større risiko for folks helse enn å røyke sigaretter. Vi kjenner ikke noe faktor i livsstil eller omgivelser som gir så mye skader som røyk gjør, sier Tonstad.

Uklart

Avdelingsoverlege ved kardiologisk avdeling ved LHL-klinikkene, Feiring, Olaf Rødevand sier til TV 2 at det er uklart hvilken betydning nedsatt blodårefunksjon har for utvikling av hjerte- og karsykdommer.

– Denne studien er gjort på en stor gruppe friske pasienter. Den gir sterke holdepunkter for at snus påvirker endotelfunksjonen negativt. Det er likevel uklart hvilken betydning denne nedsatte endotelfunksjon har for utvikling av hjerte- og karsykdommer. Nedsatt endotelfunksjon settes gjerne i sammenheng med utvikling av aterosklerose - et forstadium til hjerte-karsykdom, men hvor sterk denne sammenhengen tallemessig faktisk er, er vanskelig å si, sier Rødevand.

Han mener derfor det å vanskelig å si hva de faktiske konsekvensene blir.

– Det er vanskelig å lese ut fra denne forskningen i hvilken grad resultatene kan overføres til å si noe om risikoen ved å snuse, sier Rødevand.

Bryter med mønsteret

Forsker ved Folkehelseinstituttet (FHI), Karl Erik Lund, har tidligere uttalt at norske helsemyndigheter har gått for hardt ut i advarslene mot snus.

I en rapport fra 2014 karakteriserte FHI snusbruken i Norge som en epidemi, etter at det ble klart at snusbruken var tredoblet på fem år. Det mente Lund var feil bruk av begrepet, og i rapporten savnet han blant annet at snus ble sammenlignet med røyking.

Lund sier nå til TV 2 at forskningen ved NTNU er interessant.

– Dette rimer ikke med kunnskapen vi allerede har på feltet, og studien bryter med mønsteret vi kjenner. Men det virker som en solid studie og dette er virkelig interessante funn, sier Lund til TV 2.

Han påpeker likevel at snus fortsatt ikke direkte kan gi KOLS eller lungekreft, som er direkte knyttet til bruk av røyk.

– Jeg mener fortsatt snus vurderes som mye, mye mindre farlig enn røyking. Resultatet fra denne studien må også settes i kontekst med annen forskning på feltet, og jeg mener det er uheldig at det ikke blir tydeliggjort at dette avviker fra det vi kjenner fra tidligere - at røyk er farligere enn snus, sier han.